SKRIFTLIG FORESPØRGSEL P-4107/00

af Luigi Cesaro (PPE-DE) til Kommissionen

(20. december 2000)

Om: Småkriminalitet nord for Napoli

På baggrund af den seneste stigning i småkriminaliteten i byerne nord for Napoli, hvor der er opstået et voksende og foruroligende behov for gør det selv-justits (tre røvere blev slået ihjel i selvforsvar i løbet af få dage i Villaricca, Grumo Nevano og Villa Literno), bedes Kommissionen oplyse følgende:

1. Har Kommissionen kendskab til dette stigende antal tilfælde af vold og drab i det pågældende område?

2. Har den kendskab til, at størstedelen af kommunerne i Napolis bagland kommuner, som hver har over 30 000 indbyggere i et tæt bebygget område stadig ikke har nogen karabiniere-station eller politistation, og hvor der i virkeligheden er brug for ekstraordinære teknologisk avancerede sikkerhedsforanstaltninger for at sikre en bedre kontrol med området?

3. Mener den stadig, at den strategi, der hidtil har været anvendt både på fællesskabsplan og nationalt plan for at bekæmpe småkriminaliteten i byerne, er effektiv?

4. Anser den det for nyttigt at støtte og stille forslag om en ordning om udveksling af erfaringer og god praksis med hensyn til forebyggelse?

Svar afgivet på Kommissionens vegne af Antonio Vitorino

(20. februar 2001)

Kommissionen har ikke kendskab til de begivenheder, der omtales i forespørgslen fra det ærede medlem, men den er bekendt med, at forholdene i visse kvarterer i Napoli-området er foruroligende på trods af de bestræbelser, der udfoldes af de nationale og lokale myndigheder. På det nylig afholdte Forum for Sikkerhed og Demokrati, der blev holdt i Napoli den 7.-9. december 2000, kom såvel den italienske statssekretær for sikkerhed som præsidenten for regionen Campania samt Napolis borgmester, ind på de vanskeligheder, man er stødt på i bekæmpelsen af alle former for kriminalitet i denne del af Italien.

Kommissionen har heller ikke kendskab til de nærmere enkeltheder i politistyrkernes organisation i de kvarterer, det ærede medlem omtaler, og den skal gøre opmærksom på, at spørgsmålet ikke henhører under Kommissionens beføjelser, men under de italienske myndigheders.

For så vidt angår bekæmpelse af småkriminalitet i byerne skal Kommissionen minde om, at der herefterdags er tale om en hovedlinje i Unionens politik på området for retlige og indre anliggender. Som det ærede medlem ved, besluttede Det Europæiske Råd i Tammerfors i oktober 1999, at by-, ungdoms- og narkokriminalitet skulle komme i første række med hensyn til forebyggelse. Det besluttede endvidere at fremme oprettelsen af netværk af beslutningstagere på området for forebyggelse samt udvekslingen af god praksis. Siden da er der taget flere tiltag for at virkeliggøre disse retningslinjer: Kommissionen forelagde i december 2000 en meddelelse om forebyggelse af kriminalitet(1) samt et forslag til afgørelse om et finansieringsprogram, benævnt Hippokrates(2), der tager sigte på at fremme udvekslingerne mellem medlemsstater på dette område. Samtidig forelagde Frankrig og Sverige et udkast til afgørelse om et europæisk net til forebyggelse af kriminalitet, der for tiden er til behandling i Rådet. Disse tekster vil blive forelagt Parlamentet til udtalelse i overensstemmelse med TEU's artikel 39.

(1) KOM(2000) 786 endelig udg.

(2) KOM(2000) 786 endelig udg.